ยืนยันไม่เห็นด้วยต่อการแก้กฎหมายให้มีการผลิตหนังโป๊อย่างเสรี ขอให้คำนึงถึงวัฒนธรรมอันดีงาม
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากกรณีที่กลุ่มเจริญ Porn ได้เข้ายื่นหนังสือต่อสภาผู้แทนราษฎรเพื่อขอยื่นเรื่องริเริ่มเสนอร่างพ.ร.บ.แก้ไขเพิ่มเติมประมวลกฎหมายอาญา ฉบับที่ (พ.ศ...) ให้มีการแก้ไขกฎหมายมาตรา 287 ว่า ด้วยเรื่องสื่อลามกอนาจารเพื่อให้สามารถผลิตคอนเทนต์หนังโป๊ได้อย่างเสรีนั้น ส่วนตัวไม่เห็นด้วยและยังไม่ใช่เวลาที่เหมาะสม เนื่องจากเป็นเรื่องละเอียดอ่อนของสังคมไทย แต่หากมีการรับเรื่องไว้ก็อาจต้องใช้ระยะเวลาพิจารณานาน เนื่องจากจะต้องผ่านความเห็นชอบจากหลายฝ่าย โดยเฉพาะการเปิดรับฟังความคิดเห็นของประชาชน และภาคส่วนที่เกี่ยวข้อง การที่กลุ่มออกมาเรียกร้องให้มีการแก้ไขกฎหมาย ก็ถือเป็นสิทธิที่สามารถทำได้ เพราะอาจเห็นตัวอย่างจากในต่างประเทศที่เปิดเสรีเรื่องดังกล่าว  แต่ในมุมวัฒนธรรม ยืนยันว่า อยากให้มีการสงวนการรักษาวัฒนธรรมอันดีเอาไว้มากกว่าสิทธิเสรีภาพ  เพราะปัจจุบันมีเพียงการจัดเรตติ้งที่ใช้เป็นตัวกำกับดูแล ดังนั้นสื่อที่ออกผ่านแพลทฟอร์มต่างๆ ก็ไม่สามารถควบคุมได้อยู่แล้ว หากระบุว่าดูได้เฉพาะกลุ่ม ยิ่งห้ามยาก เพราะระบบการสื่อสารมีความทันสมัยและเข้าถึงได้ง่ายฐานะหนึ่งหน่วยงานภาคสังคม ไม่มีสิทธิที่จะไปขัดขวาง เพียงแต่อยากให้มีการพิจารณาจากทุกฝ่ายอย่างรอบคอบ